b'\n_START_ARTICLE_\nThe Stooges\n_START_PARAGRAPH_\nThe Stooges nastaju 1967. u gradu Ann Arbor dr\xc5\xbeava Michigan. Prvo su se zvali Psychedelic Stooges. Sastav je osnovao James Osterberg poznatiji kao Iggy Pop nakon \xc5\xa1to je izba\xc4\x8den s University of Michigan. The Stooges su bili rock sastav, ali ih mnogi svrstavaju pod protopunk i protometal jer su znatno utjecali na razvoj punk rocka i heavy metala._NEWLINE_Ime Iggy dobiva po svom prija\xc5\xa1njem sastavu "The Iguanas".\n_START_SECTION_\nPo\xc4\x8detak\n_START_PARAGRAPH_\nPo\xc4\x8deli su djelovati pod utjecajem The Doorsa, da bi kasnije pali pod utjecaj \xc2\xabagresivnijeg\xc2\xbb rock sastava MC 5. The Stooges sviraju kao predgrupa MC 5-u koji ih dr\xc5\xbee za mali bratski sastav, tako da na njihovu preporuku The Stooges, nakon samo \xc5\xa1est mjeseci postojanja 1968. potpisuju ugovor s diskografskom ku\xc4\x87om \xc2\xabElektra\xc2\xbb. Prvi album \xc2\xabThe Stooges\xc2\xbb je producirao John Cale \xc4\x8dlan Velveta Undergrounda. Ina\xc4\x8de, oni su diskografskoj ku\xc4\x87i dostavili snimku s pet stvari ( 1969, We Will Fall, No Fun, Ann i Now I Wanna Be Your Dog) ali im je diskografska ku\xc4\x87a rekla da je to nedovoljno materijala za cijeli album. Zato, da bi snimili album, su prevarili diskografsku ku\xc4\x87u i rekli im da imaju jo\xc5\xa1 hrpu pjesama, a zapravo su ostale pjesme (Real Cool Time, Litle Doll i Not Right) napravili u jednu no\xc4\x87. Najpoznatija pjesma s tog albuma je \xc2\xabNow I Wanna Be Your Dog\xc2\xbb.\n_START_SECTION_\nAlbum Funhouse i prvi raspad grupe\n_START_PARAGRAPH_\nNovi album \xc2\xabFunhouse\xc2\xbb izdaju 1970. godine. Album je jo\xc5\xa1 agresivniji od prvog, rokerskiji s elementima free jazza i funka. Na albumu se nalazi skladba LA blues koja je jedna od najbu\xc4\x8dnijih i najdisonantnijih skladbi u povijesti rocka. Me\xc4\x91utim album je bio ispred svoga vremena pa je \xc2\xabElectra\xc2\xbb raskinula ugovor s njima. U sastav dolazi novi gitarista James Williamson, a stari gitarista prelazi na bas-gitaru. Zvuk im postaje bli\xc5\xbei klasi\xc4\x8dnom rocku, ali je Iggy Pop oti\xc5\xa1ao na odvikavanje od heroina i Stooges se raspadaju.\n_START_SECTION_\nKraj\n_START_PARAGRAPH_\nObnavljaju se 1972. na nagovor Davida Bowieja. Mijenjaju ime u Iggy and the Stooges i pod tim imenom 1973. izdaju album \xc2\xabRaw Power\xc2\xbb za diskografsku ku\xc4\x87u CBS. Na albumu se nalazi pjesma \xc2\xabSearch and Destroy\xc2\xbb koja je postala neka vrsta rock himne. Me\xc4\x91utim zbog problema s drogom grupa se opet raspada, a Iggy Pop zapo\xc4\x8dinje solo karijeru. Posljednji nastup Stoogesa je sa\xc4\x8duvan na bootleg CD-u "Metallic K.O.". Uo\xc4\x8di tog nastupa Iggy Pop je preko radio stanice izvrije\xc4\x91ao \xc4\x8dlanove lokalne motociklisti\xc4\x8dke sastave, te ih pozvao da do\xc4\x91u na koncert i obra\xc4\x8dunaju se s njim. Oni su to u\xc4\x8dinili, a rezultat je vidljiv u imenu "Metallic K.O."\n_START_SECTION_\nPovratak\n_START_PARAGRAPH_\nNakon \xc5\xa1to su bra\xc4\x8da Asheton odsvirala nekoliko pjesama na posljednjem solo albumu Iggy Popa "Skull Ring" 2003. godine, do\xc5\xa1lo je do ponovnog okupljanja The Stoogesa u originalnoj postavi s tim da je preminulog Dave Alexandra zamjenio Mike Watt iz grupe Minutemen. Sastav je ponovno po\xc4\x8deo svirati pod imenom The Stooges, a u o\xc5\xbeujku 2007. su izdali \xc4\x8detvrti studijski album nakon 34 godine pod imenom The Weirdness. Na albumu sudjeluje i saksofonist s albuma Funhouse Steve Mackay.'